# Скъпи колеги, родители, приятели,

## ДГ №1 „Ведрица“ гр. Благоевград спечели проект

## „Въвеждане на дидактическата анимация като метод на педагогическо взаимодействие с 5-6 годишното дете“

## по НП „Успяваме заедно“ Модул 2, Иновативна детска градина

Дейностите по проекта ще бъдат реализирани през учебната 2021-2022 г.

В педагогическото взаимодействие с децата поставяме акцент върху дидактическата анимация. Планираме да въведем дидактическата анимация не само в свободното време, а и в цялостния възпитателно-образователен процес като система от иновативни методи и подходи. Така съдържанието на понятието „образователно-възпитателен процес” ще бъде обогатено и с ориентация към творчество; поощряването на комуникацията и активността в него; ученето чрез вдъхновяване, окуражаване, насърчаване, наситено с жизненост и ентусиазъм.

Приемаме, че дидактическата анимация обединява всички игрови, занимателни, забавни, атрактивни елементи на обучението, които стимулират положителни емоционални преживявания, свързани с познавателната дейност.

Следователно с помощта на дидактическата анимация познавателната дейност се извършва в стимулираща и подкрепяща среда, което е в пълен синхрон с новата философия на образованието, в която детето със своите чувства, емоции и преживявания е в центъра на образователната система.

Играта, двигателната активност, приключенията, творческите ситуации, са основни средства при реализацията на анимативния подход. В този иновативен процес ще бъдат включени 50 5-6 годишни деца.

Основни цели на проекта:

 1. Развитие на ключови компетентности - личностни, езикови, културни, както и развиване на редица преносими, „меки“ умения напр. инициативност, креативност, критично мислене, работа в екип, съпричастност, взаимопомощ, емпатия. Те не се свързват с конкретно образователно съдържание, а са хоризонтални и включват разбиране на личните потребности в образователно-възпитателния процес и откриване на възможностите и способностите както на всяко отделно дете, така и на детската група.

2. Създаване на безопасна, грижовна и насърчаваща среда, която да осигурява социално, културно и физическо пространство с редица възможности за развитие на потенциала на децата. Развиващата среда е ориентирана към индивидуалността на детето и формиране на универсалните структури на психиката (когнитивни, мотивационно-протребностни). Тя е призвана да помогне на детето да открие своята уникална детска индивидуалност.

3. Споделяне на иновативни практики за провеждане на дейности с децата и семействата в и извън детската градина/училището и за насърчаване на двигателната активност на децата

Приложението на дидактическата анимация се основава на водещата роля на играта като метод на педагогическо взаимодействие при 5-6 годишното дете. В рамките на проекта планираме да използваме следните видове игри:

• ТРИЗ-игри,

• игри за социално-емоционално изучаване,

• конструктивни и изобразителни

• игри с вода и други природни материали,

• спортни и състезателни игри.

• игри-драматизации под формата на пърформанс

• игри за развитие на емоционалната интелигентност

• борд-игри със съдържание от различни ОН

• игри по Орф-Шулверк.

Считаме, че използването на дидактическата анимация е приложима и дава високи резултати в педагогическото взаимодействие с децата от детската градина.

Нейното приложение дава възможност за цялостно развитие на децата – физическо, психическо, емоционално, както и за реализиране на субект-субективните отношения. Изключва прилагането на дидактизма в педагогическото взаимодействие.